సంధ్య రాజు

బైర్రాజు సంధ్యా రాజు (జననం 1982 మార్చి 25) ఒక భారతీయ కూచిపూడి నర్తకి. సినిమా నటి కూడా. ఆమె డాక్టర్ వెంపటి చినసత్యం శిష్యురాలు. 2013 హిందీ లఘు చిత్రం యాధోన్ కి బారాత్‌లో ఆమె నటించింది. 2017 మలయాళలో థ్రిల్లర్ చిత్రం కేర్‌ఫుల్‌లో తొలిసారిగా నటించింది. ఆమె నటించిన తెలుగు షార్ట్ ఫిల్మ్‌ నాట్యం అంతర్జాతీయ నృత్య దినోత్సవం సందర్భంగా 2016లో విడుదల చేసారు. ఆమె రామ్‌కో ఇండస్ట్రీస్ చైర్మన్ పి. ఆర్. వెంకట్రామ రాజాకి పెద్ద సంతానం. ఆమె వ్యాపారవేత్త బైర్రాజు రామలింగరాజు కుమారుడు రామరాజును వివాహం చేసుకుంది. ఆమె కూచిపూడిని భవిష్యత్ తరాలకు అందించాలని ఆకాంక్షించి నిష్రింకాల డాన్స్ అకాడమీని స్థాపించింది. ఆమె రామ్‌కో గ్రూప్ ఆఫ్ ఇండస్ట్రీస్‌లో భాగమైన సంధ్య స్పిన్నింగ్ మిల్స్‌కు మేనేజింగ్ డైరెక్టర్ గా వ్యవహరిస్తున్నారు.

జీవితం తొలి దశలో 
సంధ్య రాజు చెన్నైలోని కృష్ణమూర్తి ఫౌండేషన్ ది స్కూల్ కె.ఎఫ్.ఐ లో తన ప్రాథమిక విద్యను అభ్యిసించింది. ఆమె ఉన్నత పాఠశాల విద్యను బాల విద్యా మందిర్‌లో పూర్తి చేసింది. చెన్నైలోని లయోలా కళాశాలలో ఇంటర్ చదివింది. ఆ తరువాత హైదరాబాదులోని ఉస్మానియా విశ్వవిద్యాలయం నుండి మనస్తత్వశాస్త్రంలో బ్యాచిలర్ డిగ్రీతో పట్టభద్రురాలయింది. కూచిపూడి ఆర్ట్ అకాడమీలో వెంపటి చిన్న సత్యం ఆధ్వర్యంలో ఆమె పదేళ్ల వయస్సులో నాట్యకారిణిగా శిక్షణ పొందింది. అలాగే ఆమె ప్రముఖ కూచిపూడి గురువు కిషోర్ మొసలికంటి వద్ద కూడా శిక్షణ పొందింది. అంతేకాకుండా ఆయన మార్గదర్శకత్వంలో ఆమె రంగప్రవేశం పూర్తి చేసింది.

కెరీర్ 
2021లో వచ్చిన నాట్యం సినిమాతో తెలుగు సినిమా రంగ ప్రవేశం చేసింది. ఈ చిత్రం రొమాంటిక్ డ్రామాగా వివిధ నృత్య రూపాల చుట్టూ తిరుగుతుంది. స్వతహాగా నృత్యకారిణి అయిన సంధ్య రాజు ఈ చిత్రంలో సితారగా నటించడంతోపాటు, ఆమే నృత్య దర్శకురాలిగా, కాస్ట్యూమ్‌ డిజైనర్‌గా, నిర్మాతగా పనిచేసింది. సంప్రదాయ నృత్యానికి పట్టం కడుతూ రూపొందించిన ఈ చిత్రానికి ఉత్తమ నృత్యాలు, మేకప్‌ విభాగాల్లో 2020కిగానూ జాతీయ పురస్కారాలు కైవసం చేసుకుంది.

ఫిల్మోగ్రఫీ

మూలాలు